Na osnovu člana 72. stav 1. tačka 11) Zakona o graničnoj kontroli („Službeni glasnik RS”, broj 24/18),

Ministar unutrašnjih poslova donosi

**PRAVILNIK**

**o sadržaju, izgledu pečata i načinu unosa podataka o prenosu oružja i municije preko državne granice u putnu ispravu**

"Službeni glasnik RS", broj 48 od 22. juna 2018.

**Predmet Pravilnika**

Član 1.

Ovim pravilnikom propisuje se sadržaj i izgled pečata i način unosa podataka o prenosu oružja i municije preko državne granice u putnu ispravu.

**Sadržaj, oblik i izgled pečata**

Član 2.

Otisak pečata kojim se u putnu ispravu unosi podatak da lice koje prelazi državnu granicu Republike Srbije preko državne granice prenosi oružje i municiju je pravougaonog oblika, dimenzija 41h22 mm i oivičen je neprekidnom pravom linijom debljine 1 mm.

Pečat iz stava 1. ovog člana se izrađuje od gume ili drugog odgovarajućeg materijala i ostavlja otisak plave boje.

Pečat sadrži reči „ORUŽJE”, „odobrenje br.\_\_\_\_\_\_ ”, „izdato od \_\_\_\_\_\_\_” i broj pečata koji hronološki počinju od P001.

Tekst pečata ispisuje se ćirilicom na srpskom jeziku.

Izgled i sadržaj pečata dati su u Prilogu 1, koji je odštampan uz ovaj pravilnik i čini njegov sastavni deo.

**Otiskivanje pečata i unos podataka**

Član 3.

Policijski službenik koji obavlja graničnu proveru će nakon otiskivanja pečata o overi prelaska državne granice, u putnu ispravu lica koje prelazi državnu granicu i prenosi oružje i municiju, otisnuti i pečat iz člana 2. ovog pravilnika.

Pečati iz stava 1. ovog člana otiskuju se horizontalno, na prvoj stranici putne isprave na kojoj postoji dovoljno prostora za otiskivanje ulaznog pečata o overi prelaska državne granice, pečata iz člana 2. ovog pravilnika i izlaznog pečata o overi prelaska državne granice.

U otisak pečata, štampanim slovima ćirilice, upisuju se podaci o broju izdatog odobrenja za prenošenje oružja preko državne granice i organu koji je izdao odobrenje.

Prilikom prenošenja oružja i municije na izlazu iz Republike Srbije koje više neće biti uneto na teritoriju Republike Srbije ili prenošenja oružja i municije na ulazu u Republiku Srbiju koje više neće biti izneto sa teritorije Republike Srbije, policijski službenik koji obavlja graničnu proveru će nakon otiskivanja pečata o overi prelaska državne granice, u putnu ispravu lica koji prelazi državnu granicu i prenosi oružje i municiju, otisnuti i pečat iz člana 2. ovog pravilnika, a potom ga precrtati pravom linijom plave boje, dijagonalno počev od donjeg levog ugla prema gornjem desnom uglu otisnutog pečata.

Prilikom prenošenja oružja i municije preko državne granice Republike Srbije koje se privremeno unosi ili iznosi za potrebe sporta ili lova ili je u tranzitu kroz Republiku Srbiju, policijski službenik koji obavlja graničnu proveru će nakon otiskivanja pečata o overi prelaska državne granice, u putnu ispravu lica koje prelazi državnu granicu i prenosi oružje i municiju, otisnuti i pečat iz člana 2. ovog pravilnika, a potom ga precrtati pravom linijom plave boje, dijagonalno počev od donjeg levog ugla prema gornjem desnom uglu otisnutog pečata.

Izgled otiska pečata koji je precrtan u skladu sa st. 4. i 5. ovog člana dat je u Prilogu 2, koji je odštampan uz ovaj pravilnik i čini njegov sastavni deo.

**Završna odredba**

Član 4.

Ovaj pravilnik stupa na snagu osmog dana od dana objavljivanja u „Službenom glasniku Republike Srbije”.

Broj 01-4924/18-3

U Beogradu, 18. juna 2018. godine

Ministar,

dr **Nebojša Stefanović,** s.r.

Prilozi

Prilog 1.

**O R U Ž J E**

odobrenje br. \_\_\_\_\_\_\_\_\_\_\_\_\_\_\_\_

izdato od \_\_\_\_\_\_\_\_\_\_\_\_\_\_\_\_\_\_\_

 P001

Prilog 2.

 **O R U Ž J E**

odobrenje br. \_\_\_\_\_\_\_\_\_\_\_\_\_\_\_\_

izdato od \_\_\_\_\_\_\_\_\_\_\_\_\_\_\_\_\_\_\_

 P001